采薇山之巔贈張無夢先生
作者：郭祥正
朝代：宋

paragraphs: 先生曰采薇山之巔兮，吾非求爲之仙。
吾無一畝之宅，一丘之田。
饑食山之薇，渴飲山之泉。
巖爲吾居兮，鹿爲吾馬。
吾豈不足兮，翺翔乎山之間。
彼世俗之混混兮，嗟苦短之白日。
此一身之悠悠兮，聊自樂以窮年。
彼塵埃之荏苒兮，此雲烟之綿聯。
誰謂才之大兮，慨匠氏之弗取。
吾獨幸其弗取兮，森葱蒼而自全。
粤吾君之爲治兮，三王之聖。
而吾相之爲輔兮，伊周之賢。
吾父吾母兮，皆善終以天算。
進何憂而退何憾兮，養吾氣之浩然。
弟子進而贊曰：采薇山之巔兮，其樂也如此。
衣曳曳而情飄飄兮，願執轡而往焉。